春六十韻
作者：元稹
朝代：唐

paragraphs: 節應寒灰下，春生返照中。
未能消積雪，已漸少回風。
迎氣邦經重，齋誠帝念隆。
龍驤紫宸北，天壓翠壇東。
仙仗搖佳彩，榮光荅聖衷。
便從威仰座，隨入大羅宮。
先到璇淵底，偷穿玳瑁櫳。
館娃朝鏡晚，太液曉冰融。
撩摘芳情徧，搜求好處終。
九霄渾可可，萬姓尚忡忡。
晝漏頻加箭，宵暉欲半弓。
驅令三殿出，乞與百蠻同。
直自方壺島，斜臨絕漠戎。
南巡曖珠樹，西轉麗崆峒。
度嶺梅甘坻，潛泉脈暗洪。
悠悠鋪塞草，冉冉著江楓。
蠶役投筐妾，耘催荷蓧翁。
既蒸難發地，仍送嬾歸鴻。
約略環區宇，殷勤綺鎬酆。
華山青黛撲，渭水碧沙蒙。
宿露清餘靄，晴煙塞迥空。
燕巢纔點綴，鶯舌最惺愡。
膩粉梨園白，臙脂桃徑紅。
鬱金垂嫩柳，罯畫委高籠。
地甲門闌大，天開禁掖崇。
層臺張舞鳳，閣道架飛虹。
麴糵調神化，鵷鸞竭至忠。
歌鍾齊錫宴，車服獎庸功。
俊造欣時用，閭閻賀歲豐。
倡樓妝㸌㸌，農野綠芃芃。
貴主驕矜盛，豪家恃賴雄。
偏霑打毬彩，頻得鑄錢銅。
專殺擒楊若，殊恩赦鄧通。
女孫新在內，嬰稚近封公。
游衍關心樂，詩書對面聾。
盤筵饒異味，音樂斥庸工。
酒愛油衣淺，杯誇瑪瑙烘。
挑鬟玉釵髻，刺繡寶裝攏。
啓齒呈編貝，彈絲動削蔥。
醉圓雙媚靨，波溢兩明瞳。
但賞歡無極，那知恨亦充。
洞房閑窈窕，庭院獨蔥蘢。
謝砌縈殘絮，班窗網曙蟲。
望夫身化石，爲伯首如蓬。
顧我沉憂士，騎他老病驄。
靜街乘曠蕩，初日接曈曨。
飲敗胏常渴，魂驚耳更聰。
虛逢好陽豔，其那苦昏懜。
僶俛還移步，持疑又省躬。
慵將疲顇質，漫走倦羸僮。
季月行當暮，良辰坐歎窮。
晉悲焚介子，魯願浴沂童。
燧改鮮妍火，陰繁晻澹桐。
瑞雲低𢈁𢈁，香雨潤濛濛。
藥溉分窠數，籬栽備幼沖。
種莎憐見葉，護筍冀成筒。
有夢多爲蝶，因蒐定坐熊。
漂沈隨壞芥，榮茂委蒼穹。
震動風千變，晴和鶴一沖。
丁寧搴芳侶，須識未開叢。